b"\n_START_ARTICLE_\nGary Hart\n_START_PARAGRAPH_\nGary Hart (alk. Gary Warren Hartpence, s. 28. marraskuuta 1936) on yhdysvaltalainen poliitikko, lakimies, kirjailija, professori ja kommentaattori. H\xc3\xa4n on edustanut Coloradon osavaltiota senaattorina (1975\xe2\x80\x931987). Hart otti osaa Yhdysvaltain presidentinvaaleihin 1984 ja 1988. J\xc3\xa4lkimm\xc3\xa4isell\xc3\xa4 kerralla h\xc3\xa4net pakotti luopumaan ehdokkuudesta tieto avioliiton ulkopuolisesta suhteesta. J\xc3\xa4\xc3\xa4ty\xc3\xa4\xc3\xa4n pois senaattorin toimestaan Hart on ty\xc3\xb6skennellyt konsulttina erikoisalanaan kansalliseen turvallisuuteen liittyv\xc3\xa4t kysymykset. Vuonna 2001 h\xc3\xa4nelle my\xc3\xb6nnettiin valtio-opin kunniatohtorin arvo Oxfordin yliopistosta, ja vuonna 2006 h\xc3\xa4n sai professuurin University of Coloradossa Denveriss\xc3\xa4. Hart toimii puheenjohtajana Council for a Livable World -j\xc3\xa4rjest\xc3\xb6ss\xc3\xa4. H\xc3\xa4n on kirjoittanut ja toimittanut lukuisia teoksia, my\xc3\xb6s nelj\xc3\xa4 romaania, toisinaan taitelijanimell\xc3\xa4 John Blackthorn._NEWLINE_Hart menestyi hyvin vuoden 1984 presidentinvaalien esivaaleissa, joissa h\xc3\xa4nen \xc3\xa4\xc3\xa4nim\xc3\xa4\xc3\xa4r\xc3\xa4ns\xc3\xa4 oli melko l\xc3\xa4hell\xc3\xa4 demokraattien presidenttiehdokkaaksi valitun Walter Mondalen \xc3\xa4\xc3\xa4nim\xc3\xa4\xc3\xa4r\xc3\xa4\xc3\xa4. N\xc3\xa4iss\xc3\xa4 esivaaleissa tuli tunnetuksi lent\xc3\xa4v\xc3\xa4 lause \xe2\x80\x9dWhere's the beef?\xe2\x80\x9d. Se oli alun perin Wendy\xe2\x80\x99s -pikaruokaketjun mainoslause, jota Mondale ryhtyi k\xc3\xa4ytt\xc3\xa4m\xc3\xa4\xc3\xa4n osoituksena Hartin \xe2\x80\x9duusien ideoiden\xe2\x80\x9d tyhjyydest\xc3\xa4._NEWLINE_Hart oli vahvin ennakkosuosikki demokraattien presidenttiehdokkaaksi vuoden 1988 vaaleihin, mutta h\xc3\xa4nen suosionsa romahti alle viikossa toukokuussa 1987, kun tiedotusv\xc3\xa4lineiss\xc3\xa4 oli esitetty ep\xc3\xa4ilyj\xc3\xa4 h\xc3\xa4nen suhteestaan Donna Riceen. Rice oli entinen Miss South Carolina World -tittelin haltija, joka oli tutustunut Hartiin Don Henleyn j\xc3\xa4rjest\xc3\xa4miss\xc3\xa4 juhlissa. My\xc3\xb6hemm\xc3\xa4ll\xc3\xa4 urallaan Rice on toiminut muun muassa internet-pornoa vastustavassa Enough Is Enough -j\xc3\xa4rjest\xc3\xb6ss\xc3\xa4 ja tukenut Donald Trumpin presidentinvaalikampanjaa vuonna 2016. Skandaalin aikana Hart syytti mediaa ajojahdista. H\xc3\xa4nest\xc3\xa4 julkaistiin huomiota her\xc3\xa4tt\xc3\xa4nyt valokuva, jossa Rice istui h\xc3\xa4nen syliss\xc3\xa4\xc3\xa4n ja Hartin paidassa luki teksti: \xe2\x80\x9dMonkey Business\xe2\x80\x9d._NEWLINE_Gary Hartista on tekeill\xc3\xa4 elokuva, The Front Runner."